Nafarroako Parlamentuak, 2021eko martxoaren 4an egindako Osoko Bilkuran, honako erabaki hau onetsi zuen: “Erabakia. Horren bidez, Nafarroako Gobernua premiatzen da lan egin dezan alokairuen iraunkortasun-indizea (ISA) errealitate bat izan dadin”.

Legebiltzarreko Erregelamenduko 114. artikuluan ezarritakoa betez, aipatu erabakia Nafarroako Parlamentuko Aldizkari Ofizialean argitara dadin agintzen dut. Hona testua:

“1. Nafarroako Parlamentuak Nafarroako Gobernua premiatzen du behar diren aldez aurreko lanei ekin diezaien, lortze aldera alokairuen iraunkortasun-indizea (ISA) errealitate bat izatea lehenbailehen, gehienez ere 2022ko urtarrilaren 1ean:

– Zuzeneko zergetan (PFEZ) lehentasuna eta penalizazioa jarriz etxebizitzen alokairuari, haien errentak ISAtik behera edo gora egiten duenean.

– Lehentasuna eta penalizazioa jarriz kontratu berrien errentak mantentzeari edo handitzeari, etxebizitza beraren aurreko kontratuekin alderatuta.

– Etxebizitzak ISAtik gora alokatzea debekatuz, jabeen elkartearen bidez zaharberritzeko dirulaguntzak eskuratu badituzte.

2. Nafarroako Parlamentuak Nafarroako Gobernua premiatzen du bateragarri egin ditzan alokairuen iraunkortasun-indizeari loturiko neurri fiskalak eta etxebizitza hutsengatiko jarduketa eta penalizazio fiskalak. Horretarako, Nafarroako Gobernua berriz ere premiatzen da etxebizitza hutsen errolda burutu dezan”.

Iruñean, 2021eko martxoaren 5ean

Lehendakaria: Unai Hualde Iglesias